b'\n_START_ARTICLE_\nSuperstringiteooria\n_START_PARAGRAPH_\nSuperstringiteooria (inglise keeles superstring theory) on stringiteooria supers\xc3\xbcmmeetriline \xc3\xbcldistus teoreetilises f\xc3\xbc\xc3\xbcsikas. Superstringiteooria on katse seletada k\xc3\xb5iki looduses eksisteerivaid osakesi ja fundamentaalj\xc3\xb5ude \xc3\xbches teoorias, modelleerides neid pisitillukeste supers\xc3\xbcmmeetriliste stringide vibratsioonina._NEWLINE_Supers\xc3\xbcmmeetria sissetoomise stringiteooriatesse tingisid olenevalt nende viiside tehnilistest ise\xc3\xa4rasustest viie erineva superstringiteooria (t\xc3\xbc\xc3\xbcp I, t\xc3\xbc\xc3\xbcbid IIA ja IIB ning kaks heterootilist stringiteooriat) tekkimise. Selle tagaj\xc3\xa4rjel tekkinud huvi kasvu stringiteooria vastu nimetatakse esimeseks superstringirevolutsiooniks. K\xc3\xb5ik need mudelid realiseeritakse 10-m\xc3\xb5\xc3\xb5tmelises aegruumis, kuid nad erinevad stringispektrite ja s\xc3\xbcmmeetria kalibratsioonir\xc3\xbchmade poolest. _NEWLINE_1970. aastatel loodud ja 1980. aastatel arendatud 11-m\xc3\xb5\xc3\xb5tmelise supergravitatsiooni konstruktsioon ning faasimuutujate ebatavalised topoloogilised duaalsused stringiteoorias viisid 1990. aastate keskel teise superstringirevolutsioonini. Alates teisest superstringirevolutsioonist peetakse k\xc3\xb5iki viit erinevat superstringiteooriat \xc3\xbche fundamentaalse teooria (M-teooria) erinevateks piirjuhtudeks.\n_START_SECTION_\nAjalugu\n_START_PARAGRAPH_\nEsimesele superstringirevolutsioonile pani aluse Michael Greeni ja John Schwarzi 1984. aasta avastus, et I t\xc3\xbc\xc3\xbcpi stringiteoorias anomaaliad taanduvad. Selle taandumise mehhanismi nimetatakse Greeni-Schwarzi mehhanismiks. Heterootilise stringiteooria t\xc3\xb6\xc3\xb6tasid 1985. aastal v\xc3\xa4lja Princetoni f\xc3\xbc\xc3\xbcsikud David Gross, Jeffrey Harvey, Emil Martinec ja Ryan Rohm. 1990. aastatel Edward Witteni, Joseph Polchinski, Juan Maldacena jt f\xc3\xbc\xc3\xbcsikute kaalukad t\xc3\xb6\xc3\xb6d panid aluse teisele superstringirevolutsioonile.'